டி.எஸ்.துரைசாமி ஆங்கில இலக்கியபடைப்பொன்றை தமிழில் தரமுயன்றதன் சாதக அம்சங்கள் இவை. எதிர்மறையாகப்பார்த்தால் இந்நாவலை அவரால் இந்திய, தமிழகச் சூழலில் பொருத்திக் காட்டவே முடியவில்லை என்பதையே முதலில் குறிப்பிட்டுச் சொல்லவேண்டும். அக்கால ஜமீந்தார் முறை, அதன் நிர்வாக அமைப்பு, அதன் ஆட்சிச் சிக்கல்கள் எதுவுமே இந்நாவலில் இல்லை என்றே சொல்லவேண்டும். ஆங்கில டியூக்குகளின் அதே அரசாட்சிமுறையையே இங்கும் கொண்டுவந்திருக்கிறார். முதலில் கருங்யில் குன்றம், அருங்கிளி புரம் போன்ற பெயர்கள் நம்முடைய ஜமீந்தாரி குறுநாடுகளுக்குப் பொருத்தமானவை அல்ல. அவை கற்பனையால் போடப்பட்டவை. அக்காலத்து தமிழக ஜமீன்தார்கள் பெரும்பாலும் தெலுங்கர்கள், மீதிப்பேர் தேவர் சாதியினர். அவர்களின் அமைச்சர்கள் பெரும்பாலும் பிராமணர்கள் அல்லது வேளாளர்கள். இந்நாவலில் ஆச்சரியமாக சாதி பற்றிய குறிப்பே இல்லை. சாதி பற்றிய குறிப்பு இருந்திருந்தால் ஏராளமான பண்பாட்டுத்தகவல்கள் நாவலுக்கு தேவைப்பட்டிருக்கும்.